Zaben mazabun APC ya bar baya da kura a Jihar Kebbi
By Bashir Lawal Zakka, Birnin Kebbi | Publish Date: May 11 2018 3:00AM
Zaben shugabannin APC na gundumomin da gabata a makon jiya ya bar baya da kura a Jihar Kebbi, inda a ranar Lahadi wadansu ‘ya’yan APC wadanda suka fito daga kananan hukumomin Jihar 21, sun yi zanga-zanga har zuwa Sakatariyar Jam’iyyar APC ta Jihar Kebbi a karkashin jagorancin Adamu Garba Gulma, inda su ka kalubalanci shugaban jam’iyyar APC na Jihar, Alhaji Attahiru Maccido da kuma wadanda uwar jam’iyya ta turo karkashin jagorancin Sanata Alkali Lawal Jajere domin ya sa ido kan yadda zaben zai gudana a duk fadin Jihar Kebbi.
Haka kuma a lokacin da wakilinmu tarar da wani dauki da dadi tsakanin bangaren Alhaji Sani Zauro da kuma bangaren Alhaji Shafiu Yaro Ministan Shari’a, inda har ta kai aka ji wa wadansu rauni su biyu mace da namiji daga bangaren Zauro, inda nan take aka kwashe su zuwa asibitin garin Zauro domin yi masu magani. Sannan kuma a wadansu kananan hukumomin ‘yan’siyasa sun ci karensu babu babbaka, domin wadansu mazabu ko jami’in tsaro babu, kuma babu wakilan ‘yan takara.
Koda yake a wasu wurare da wakilinmu ya ziyarta, domin ganin yadda zaben ya kasance, ya ruwaito mana cewa dukkan rumfunan da suka ziyarta jama’a sun fito tamkar za a yi wani babban zabe na kasa. Duk wuraren da aka kebe domin gudanar da zabe, inda yawancin masu zaben mata ne. Misali a kananan hukumomin Kalgo, Bunza, Dandi, Argungu, Augie, Koko-Besse sai karamar hukumar Birnin Kebbi inda nan Gwamnan Jihar ya fito, dukkan wadannan kananan hukumomi a ranar zaben, wuraren da aka kebe domin gudanar da yin zaben makil suke da jama’a maza da mata.
A wadansu kananan hukumomin kuwa irin su Bagudo, Koko-Besse, da Birnin Kebbi da sauran wadansu kananan hukumi zaben ya gudana ne bangare biyu, akwai bangaren kungiyar masu goyon bayan Buhari da Bagudu su yi shekara takwas watau, wadda kanen Gwamnan Alhaji Ibrahim Bagudu ya kirkiro da Alhaji Abubakar Abba Aliero kanen Sanata Adamu Aliero. Sai kuma bangaren kungiyar Buhari Bagudu Support Organization (BBSO), wadda mai Taimakawa Gwamna na musamman, Alhaji Faruk Yaro Enabo ke jagoranta, wadannan bangarorin dukkansu kuwa da shugabannin da suke bukatar a zabe su.
A jawabinsa ga manema labarai, shugaban gudanar da yin zanga-zanga, Adamu Garba Gulma, ya ce wadansu ‘yan takara sun nemi a sayar masu da fom amma har zuwa ranar zabe ba a sayar masu ba, kuma ya ce kwamitin shirya zabe da aka turo nan Jihar Kebbi domin su sa ido ga zaben kuma su yi wa adalci.
A karshe ya ce suna kira ga uwar jam’iyya ta kasa ta sa wata rana domin sake yin zaben Jihar Kebbi, tunda Muhammadu Buhari ya je mazabarsa ya yi zabe, amma ba a cika takardu da sunaye ba sannan a ce wai an yi zabe.